Νικόλαος Ν. Σαρίπολος

Ο Νικόλαoς Ν. Σαρίπολος, (1876-1944), ήταν Έλληνας διαπρεπής δημοσιολόγος, καθηγητής πανεπιστημίου, με κυπριακή καταγωγή, γιος του επίσης συνταγματολόγου Νικολάου Σαριπόλου.

Σταδιοδρομία
Γεννήθηκε στην Αθήνα το 1876 όπου ολοκλήρωσε τις εγκύκλιες σπουδές του. Στη συνέχεια φοίτησε στη Νομική Σχολή του Πανεπιστημίου του Παρισιού (1893-98), όπου ειδικεύτηκε στο δημόσιο δίκαιο. Το 1899 ανακηρύχτηκε διδάκτορας της Νομικής με την δίτομη εργασία του «Η δημοκρατία και η αναλογική εκλογή». Για το έργο του αυτό τιμήθηκε με το χρυσό μετάλλιο του Υπουργείο Παιδείας της Γαλλίας. Σπούδασε επίσης στα Πανεπιστήμια Χαϊδελβέργης, Βόννης και Μονάχου.

Μετά την επιστροφή του στην Ελλάδα ο Σαρίπολος διορίστηκε υφηγητής του Συνταγματικού δικαίου στο Πανεπιστήμιο Αθηνών (1899-1910) και αργότερα χρημάτισε τακτικός καθηγητής στην ίδια έδρα (1910-1923) αποχωρώντας λόγω ασθενείας. Την ίδια περίοδο εργάστηκε στο Υπουργείο Δικιαιοσύνης και με ανάθεση της κυβέρνησης συνέταξε το προσχέδιο της αναθεώρησης, γνωστό ως «προσχέδιον της Κυβερνήσεως Στεφάνου Δραγούμη» ή «σχεδίασμα Σαριπόλου». Εξαιρετικά καρποφόρα ήταν η υπηρεσία του ως μέλους του Ειδικού διοικητικού δικαστηρίου των Λειών, που συστήθηκε στο Υπουργείο Ναυτικών και λειτούργησε στη διάρκεια των Βαλκανικών πολέμων (1912-1913). Μεγάλη επίσης ήταν η συμβολή του ως μέλους στην ειδική «επί της εφαρμογής των διεθνών συνθηκών» επιτροπή του Υπουργείου Εξωτερικών (1920).

Απεβίωσε το 1944 στην Αθήνα.

Κυριότερα έργα
Από την συγγραφική του παραγωγή που καλύπτει εκτός του συνταγματικού πολλούς κλάδους του δικαίου (Δημόσιο Διεθνές, Γενική Πολιτειολογία, Διοικητικό, Ποινική και Πολιτική Δικονομία κτλ.)  συμπεριλαμβάνονται μερικά από τα 32 αυτοτελή έργα του:
Persones morales et leur responsabilite penale, 1899
Η ιδέα της κυριαρχία του λαού, 1900
Η καθολική ψηφοφορία εν Ευρώπη και Αμερική, 1900
Κρητικόν Συνταγματικόν Δίκαιον, 1902
Σύστημα Συυνταγματικού Δικαίου και Γενικού Δημοσίου Δικαίου, 1903-04
Μελέται περί των δημοσίων υπαλλήλων, 1906
Περί των ορίων του καθήκοντος υπακοής των δημοσίων υπαλλήλων εις τας προϊσταμένας αρχάς, 1908
Περί των προθεσμιών κυρώσεως, εκδόσεως και δημοσιεύσεως των νόμων, 1911
Περί του δικαστηρίου των λειών και της εφαρμογής του δικαίου του κατά θάλασσαν πολέμου, 1913
Τα αναγκαστικά διατάγματα εν Γαλλία κατά τον πόλεμον, 1916
Περί πολιτείας και των στοιχείων αυτής, 1921

Παραπομπές

Πηγές
Ηλίας Κυριακόπουλος, Νικόλαος Ν. Σαρίπολος, Λόγος επιμνημόσυνος (Θεσσαλονίκη 1947)

Εξωτερικοί σύνδεσμοι 
 Νικόλαος Ν. Σαρίπολος στον Πανδέκτη, του Εθνικού Ιδρύματος Ερευνών

Συγγραφικό έργο 

 
 
 
 

Καθηγητές νομικής Αθηνών
Έλληνες νομικοί
Έλληνες Συνταγματολόγοι